Priekšlikums PADOMES LĒMUMS par nostāju, kas Eiropas Savienības vārdā jāpieņem EEZ Apvienotajā komitejā attiecībā uz EEZ līguma 31. protokolu par sadarbību īpašās jomās, kas nav četras pamatbrīvības (Copernicus programma) /* COM/2014/0577 final - 2014/0266 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Lai nodrošinātu iekšējam tirgum nepieciešamo juridisko noteiktību un viendabīgumu, EEZ Apvienotajai komitejai EEZ līgumā ir jāiekļauj visi attiecīgie ES tiesību akti iespējami drīz pēc to pieņemšanas. EEZ līguma 78. pantā paredzēts, ka līgumslēdzējas puses stiprina un paplašina sadarbību Savienības darbības ietvaros cita starpā vides, kā arī pētniecības un tehnoloģiju attīstības jomā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI EEZ Apvienotās komitejas lēmuma projekta (kas pievienots priekšlikumam par Padomes lēmumu) pieņemšanas nolūks ir grozīt EEZ līguma 31. protokolu par sadarbību īpašās jomās, kas nav četras pamatbrīvības, lai paplašinātu līgumslēdzēju pušu sadarbību vides, kā arī pētniecības un tehnoloģiju attīstības jomā. Lai paplašinātu EEZ līguma līgumslēdzēju pušu sadarbību minētajā jomā (sākot no 2014. gada 1. janvāra), EEZ līgumā ar iepriekš minēto grozījumu palīdzību ir jāiekļauj Eiropas Parlamenta un Padomes 2014. gada 3. aprīļa Regula (ES) Nr. 377/2014, ar ko izveido programmu Copernicus un atceļ Regulu (ES) Nr. 911/2010[1]. Jānorāda, ka Norvēģija un Lihtenšteina nolēma nepiedalīties šajā programmā. Norvēģija apsver iespēju sākt līdzdalību no 2015. gada. 3. PRIEKŠLIKUMA JURIDISKIE ASPEKTI Padomes Regulas (EK) Nr. 2894/94 par EEZ līguma īstenošanas kārtību 1. panta 3. punktā ir noteikts, ka attiecībā uz šādiem lēmumiem Padome pēc Komisijas priekšlikuma izstrādā nostāju, kas tiek pieņemta Savienības vārdā. Komisija EEZ Apvienotās komitejas lēmuma projektu iesniedz Padomei, kas to pieņem kā Savienības nostāju. Komisija pauž cerību, ka tā pēc iespējas drīz varēs to iesniegt EEZ Apvienotajai komitejai. EEZ Apvienotās komitejas lēmumam vajadzētu kalpot arī kā līgumslēdzēju pušu nolīgumam, pamatojoties uz EEZ līguma 32. protokola 1. panta 8. punktu, uzsākt sadarbību saskaņā ar Regulu (ES) Nr. 377/2014, sākot ar 2014. gada 1. janvāri, pat tad, ja šis EEZ Apvienotās komitejas lēmums ir pieņemts vai ja par konstitucionālo prasību izpildi, ja tādas ir, tiek paziņots pēc 2014. gada 10. jūlija. 2014/0266 (NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem EEZ Apvienotajā komitejā attiecībā uz EEZ līguma 31. protokolu par sadarbību īpašās jomās, kas nav četras pamatbrīvības (Copernicus programma) EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 189. panta 2. punktu saistībā ar 218. panta 9. punktu, ņemot vērā Padomes 1994. gada 28. novembra Regulu (EK) Nr. 2894/94 par Eiropas Ekonomikas zonas līguma īstenošanas kārtību[2] un jo īpaši tās 1. panta 3. punktu, ņemot vērā Eiropas Komisijas priekšlikumu, tā kā: (1) Līgums par Eiropas Ekonomikas zonu[3] (turpmāk “EEZ līgums”) stājās spēkā 1994. gada 1. janvārī. (2) Saskaņā ar EEZ līguma 98. pantu EEZ Apvienotā komiteja cita starpā var lemt par EEZ līguma 31. protokola (turpmāk “31. protokols”) grozīšanu. (3) 31. protokols ietver noteikumus un kārtību attiecībā uz sadarbību īpašās jomās, kas nav četras pamatbrīvības. (4) Ir lietderīgi paplašināt EEZ līguma līgumslēdzēju pušu sadarbību, iekļaujot tajā Regulu (ES) Nr. 377/2014[4]. (5) Būtu lietderīgi, ka EBTA valstu līdzdalība darbībās, kas izriet no Regulas (ES) Nr. 377/2014, sāktos no 2014. gada 1. janvāra pat tad, ja šim lēmumam pievienotais EEZ Apvienotās komitejas lēmums tiek pieņemts vai ja par šā EEZ Apvienotās komitejas lēmuma konstitucionālo prasību izpildi, ja tādas ir, tiek paziņots pēc 2014. gada 10. jūlija. (6) Uzņēmumiem, kas izveidoti EBTA valstīs, vajadzētu būt tiesīgiem piedalīties darbībās, kuras sākas pirms šim lēmumam pievienotā EEZ Apvienotās komitejas lēmuma stāšanās spēkā. Šādu darbību, kuru īstenošana sākas pēc 2014. gada 1. janvāra, radītās izmaksas var uzskatīt par attiecināmām saskaņā ar tādiem pašiem nosacījumiem, kas piemērojami izmaksām, kuras radušās ES dalībvalstīs izveidotiem uzņēmumiem, ja EEZ Apvienotās komitejas lēmums stājas spēkā pirms attiecīgās darbības beigām. (7) Tāpēc 31. protokols būtu attiecīgi jāgroza. (8) Savienības nostājai EEZ Apvienotajā komitejā tādēļ būtu jāpamatojas uz pievienoto lēmuma projektu, IR PIEŅĒMUSI ŠO LĒMUMU. 1. pants Nostāja, kas Eiropas Savienības vārdā jāpieņem EEZ Apvienotajā komitejā attiecībā uz EEZ līguma 31. protokola par sadarbību īpašās jomās, kas nav četras pamatbrīvības, ierosināto grozījumu, ir balstīta uz EEZ Apvienotās komitejas lēmuma projektu, kas pievienots šim lēmumam. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs [1] OV L 122, 24.4.2014., 44. lpp. [2] OV L 305, 30.11.1994., 6. lpp. [3] OV L 1, 3.1.1994., 3. lpp. [4] Eiropas Parlamenta un Padomes 2014. gada 3. aprīļa Regula (ES) Nr. 377/2014, ar ko izveido Copernicus programmu un atceļ Regulu (ES) Nr. 911/2010 (OV L 122, 24.4.2014., 44. lpp.). PIELIKUMS EEZ APVIENOTĀS KOMITEJAS LĒMUMS Nr. …/2014, ar ko groza EEZ līguma 31. protokolu par sadarbību īpašās jomās, kas nav četras pamatbrīvības EEZ APVIENOTĀ KOMITEJA, ņemot vērā Līgumu par Eiropas Ekonomikas zonu (“EEZ līgums”) un jo īpaši tā 86. un 98. pantu, tā kā: (1) Būtu lietderīgi paplašināt EEZ līguma līgumslēdzēju pušu sadarbību, aptverot arī Eiropas Parlamenta un Padomes 2014. gada 3. aprīļa Regulu (ES) Nr. 377/2014, ar ko izveido programmu Copernicus un atceļ Regulu (ES) Nr. 911/2010[1]. (2) Būtu lietderīgi, ka EBTA valstu līdzdalība darbībās, kas izriet no Regulas (ES) Nr. 377/2014, sāktos no 2014. gada 1. janvāra pat tad, ja šim lēmumam pievienotais EEZ Apvienotās komitejas lēmums tiek pieņemts vai ja par šā EEZ Apvienotās komitejas lēmuma konstitucionālo prasību, ja tādas pastāv, izpildi tiek paziņots pēc 2014. gada 10. jūlija. (3) Uzņēmumiem, kas izveidoti EBTA valstīs, vajadzētu būt tiesīgiem piedalīties darbībās, kuras sākas pirms šim lēmumam pievienotā EEZ Apvienotās komitejas lēmuma stāšanās spēkā. Šādu darbību, kuru īstenošana sākas pēc 2014. gada 1. janvāra, radītās izmaksas var uzskatīt par attiecināmām saskaņā ar tādiem pašiem nosacījumiem, kas piemērojami izmaksām, kuras radušās ES dalībvalstīs izveidotiem uzņēmumiem, ja EEZ Apvienotās komitejas lēmums stājas spēkā pirms attiecīgās darbības beigām. (4) Tādēļ būtu jāgroza EEZ līguma 31. protokols, lai minēto paplašināto sadarbību īstenotu no 2014. gada 1. janvāra, IR PIEŅĒMUSI ŠO LĒMUMU. 1. pants EEZ līguma 31. protokola 1. pantā aiz 8.c punkta iekļauj šādu punktu: “8.d a) EBTA valstis no 2014. gada 1. janvāra iesaistās pasākumos, ko var īstenot saistībā ar šādu Savienības aktu: - 32014 R 0377: Eiropas Parlamenta un Padomes 2014. gada 3. aprīļa Regula (ES) Nr. 377/2014, ar ko izveido programmu Copernicus un atceļ Regulu (ES) Nr. 911/2010 (OV L 122, 24.4.2014., 44. lpp.). b) EBTA valstis finansiāli atbalsta a) apakšpunktā minētās darbības saskaņā ar līguma 82. panta 1. punkta a) apakšpunktu un 32. protokolu; c) darbību, kuru īstenošana sākas pēc 2014. gada 1. janvāra, radītās izmaksas var uzskatīt par attiecināmām no darbības sākuma saskaņā ar attiecīgo dotācijas līgumu vai dotācijas lēmumu, ja EEZ Apvienotās komitejas lēmums Nr. …/2014 stājas spēkā pirms darbības beigām; d) EBTA valstis pilnībā, taču bez balsstiesībām piedalās visu to Savienības komiteju darbā, kuras palīdz Eiropas Komisijai pārvaldīt, izstrādāt un ieviest a) apakšpunktā minētās darbības; e) Šis punkts neattiecas uz Norvēģiju un Lihtenšteinu.” 2. pants Šis lēmums stājas spēkā nākamajā dienā pēc pēdējā paziņojuma iesniegšanas saskaņā ar EEZ līguma 103. panta 1. punktu*. To piemēro no 2014. gada 1. janvāra. 3. pants Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā. Briselē, EEZ Apvienotās komitejas vārdā – priekšsēdētājs EEZ Apvienotās komitejas sekretāri – [1] OV L 122, 24.4.2014., 44. lpp. * [Konstitucionālās prasības nav norādītas.] [Konstitucionālās prasības ir norādītas.]